**Niðurstöðuskjal.**

*Frumvarp til laga um breytingu á ýmsum lögum vegna samvinnu stjórnvalda á Evrópska efnahagssvæðinu um neytendavernd (heimildir til rannsókna og framfylgdar).*

Frumdrög frumvarpsins var birt í samráðsgátt stjórnvalda þann 8. október 2019 og frestur til umsagna veittur til 18. október 2019, sbr. mál nr. 249/2019. Umsagnir bárust í samráðsgátt frá Hagsmunasamtökum heimilanna, Neytendasamtökunum og Samtökum atvinnulífsins. Þá bárust umsagnir frá Ferðamálastofu, Fjármálaeftirlitinu, fjölmiðlanefnd, Neytendastofu, Póst- og fjarskiptastofnun, Lyfjastofnun og Samgöngustofu. Umsagnir bárust einnig frá mennta- og menningarmálaráðuneyti, fjármála- og efnahagsráðuneyti og heilbrigðisráðuneyti.
    Við ritun frumvarpsins var höfð hliðsjón af athugasemdum sem bárust í samráði. Flestar breytingar sem gerðar voru á frumvarpinu lutu að orðalagi og leiðréttingu tilvísana auk bættra skýringa í greinargerð. Í I. kafla frumvarpsins var fallið frá tillögu um að kvartandi teldist ekki aðili máls í málum sem Neytendastofa tekur til meðferðar. Fallið var frá því að fella úr gildi sektarheimild skv. b-lið 22. gr. laga um eftirlit með viðskiptaháttum og markaðssetningu, nr. [57/2005](https://www.althingi.is/lagas/149c/2005057.html), enda breytingin óþörf. Jafnframt var ákvæði um sáttaumleitan gert skýrara og samspil þess við aðrar heimildir laganna skýrt betur. Þá var lagt til að kaflafyrirsögnum III. og IV. kafla laganna verði breytt.

*Frumvarp til laga um samvinnu stjórnvalda á Evrópska efnahagssvæðinu um neytendavernd.*

Frumdrög frumvarpsins birt í samráðsgátt stjórnvalda þann 8. október 2019 og frestur til umsagna veittur til 18. október 2019, sbr. mál nr. 249/2019. Umsagnir bárust frá Hagsmunasamtökum heimilanna, Neytendasamtökunum, Neytendastofu og Samtökum atvinnulífsins. Umsagnirnar vörðuðu að mestu frumvarp sem er lagt fram samhliða frumvarpi þessu. Umsagnirnar gáfu ekki tilefni til breytinga á frumvarpinu.

Frumvörpin voru lögð fram á 150. löggjafarþingi Alþingis þann 1. nóvember 2019, sbr. þskj. 375 (331. mál) og þskj. 374 (330. mál). Frumvörpin voru samþykkt með breytingum allsherjar og menntamálanefndar sem lög frá Alþingi þann 5. mars 2020. Lög nr. 20/2020 og lög nr. 21/2020.